als_Latn dik_Latn sag_Latn
Deputeti i PSD-së, Tomë Doshi, duket se do të përfshihet në futboll, por jo si president i Vllaznisë. Ai ka përsëritur se do të hedhë para për kuqeblutë, për ta kthyer në një prej skuadrave kryesore në vend, siç edhe i ka hije shkodranëve.
“Premtimin që kam bërë për Vllazninë ju siguroj se do ta mbaj. Mua nuk më intereson të bëhem president, sepse nuk vuaj për të tilla gjëra. Më intereson vetëm të hedh lekë e të ndihmoj Vllazninë”, ka deklaruar Doshi në konferencë për shtyp, sikurse raporton “Shkodrasport.com”
Titulli kampion është një objektiv, por Doshi, që pranon se nuk është se e njeh shumë futbollin, shprehet se nuk është e lehtë që kjo të arrihet që në vitin e parë.
“Personalisht nuk marr vesh shumë prej futbollit, por me logjikën time kjo gjë mund të mos arrihet që në sezonin e parë, sepse një skuadër që është në prag të greminës nuk mund të shndërrohet aq lehtë në kampione. E rëndësishme do të ishte që ajo të ishte ndër ekipet kryesore të vendit, ashtu siç ka qenë gjithmonë”.
als_Latn als_Latn als_Latn als_Latn